Egeris Kirke
Egeris Kirke er en sognekirke, der ligger i den sydlige del af Skive. Kirken blev indviet den 16. oktober 1960 og blev opført på baggrund af et voksende behov for en ekstra kirke, i takt med 1950'ernes øgede boligbyggeri i området.
Bykirken, som mod nord, vest og syd er omgivet af skovkirkegård, har mod øst en i 1999 fornyet kirkeplads, som fører videre ud til Egeris Torv. Egeris Kirke er den yngste kirke i Skive kommune, som ellers præges af middelalderkirker.
Kirken blev oprindeligt opført under navnet Skive Søndre Kirke. I 1974 blev Egeris Sogn udskilt fra Skive, hvorved kirken fik sit nuværende navn.
Den oprindelige bygning er tegnet af arkitekt Holger Jensen (1918-2004), som har tegnet en stor del af landets nyere kirker (se fx Kokkedal Kirke). Bygningskomplekset er udført i gule mursten i modernistisk stil og omfatter, typisk for samtiden, både kirke og menighedsfaciliteter.
Selve kirkerummet er markeret af et karakteristisk pulttag, dvs. en tagflade, der hælder mod en side, med store vinduer til lysindfald. Den oprindelige kirke havde et obeliskformet tårn indbygget i facaden, hvori klokken hang.
Bygningskomplekset er, trods sin relativt unge alder, udvidet og ombygget ad flere omgang. Pga. slid og underdimensionering undergik bygningen senest i 2017-2018 en større ombygning og transformation ved Rubow Arkitekter (dengang Regnbuen). Her fik selve kirkerummet ny form, og det oprindelige tårn blev erstattet af en fritstående kampanile, dvs. et klokketårn. Man videreudviklede det oprindelige fokus på lys, og i stedet for at lade lyset stå uhindret ind i kirkerummet, styres lysindfaldet nu med paneler i de store vinduer.
Store dele af kirkens oprindelige inventar, som primært var udført i fyrretræ, er i forbindelse med ombygningen i 2017-2018 udskiftet og tilpasset det nye kirkerum. Dette gælder bl.a. bænke, prædikestol, knæfald og alterbord, som nu er udført i ask og egetræ.
I kirken hænger der desuden et trækrucifiks samt et kirkeskib – en kopi af linjeskibet Fredericus Quartus, som blev skænket til kirken i 1981.